ચરોતર અને તેમાં પણ આણંદ જિલ્લો હંમેશાંથી શિક્ષણમાં અગ્રેસર રહ્યો છે. વિદ્યાનગરમાં લગભગ દરેક વિદ્યાશાખાની મોટી કોલેજો આવેલી છે. તો વળી ગુજરાતની સારામાં સારી કહેવાય તેવી ખાનગી શાળાઓ પણ આણંદની ઓળખ બની ચૂકી છે, પરંતુ આજે આપણે વાત કરવાની છે આણંદ, નડિયાદની એવી શાળાની, જે છે તો સરકારી પરંતુ ખાનગી શાળાઓ જેવી જ સુવિધાઓ પણ ધરાવે છે. આણંદ રેલવે સ્ટેશન ઊતરતાં કોઈને પણ પૂછો કે દેવજીપુરાની પ્રાથમિક શાળામાં જવું છે તો તરત જ જવાબ મળશે કે, કુંજરાવના તાબે છે અને અફલાતૂન શાળા છે તેની જ વાત કરો છો ને..? હા, ત્યાં જતાં થોડી મહેનત પડશે… નાનું ગામ એટલે સુવિધા તો વધુ મળે નહીં, પરંતુ સ્થાનિક પરિવહનનાં સાધનો મોજૂદ હોવાના કારણે ત્યાં પહોંચવામાં વધારે મુશ્કેલી ન પડે. આણંદથી સામરખા, સામરખાથી દેવપુરા ત્યાંથી કુંજરાવ અને કુંજરાવના છેવાડે આવેલું દેવજીપુરા. ત્યાં સુધી પહોંચતા ઘણો સમય થયો, પરંતુ રસ્તામાં જે કોઈ મળ્યું તે બસ આ જ શાળાની વાત કરતું હતંુ. એટલે ત્યાં પહોંચવાની જિજ્ઞાસા વધી ગઈ. દેવજીપુરાની શાળાએ પહોંચતા જ હું જાણે અમદાવાદની કોઈ ઇન્ટરનેશનલ સ્કૂલમાં આવી હોઉં તેવો મને અહેસાસ થયો. ચારેબાજુ હરિયાળી અને વચ્ચે શાળાનું કમ્પાઉન્ડ હતંુ. તમને ક્યારેય એવું ન લાગે કે આ કોઈ સરકારી શાળા હશે. શાળામાં ક્યાંય કચરોે કે ગંદકી તો જોવા ન મળી, પણ અહીંની સ્વચ્છતા મારા દિલને સ્પર્શી ગઈ. શાળામાં દરેક વર્ગખંડોમાં બાળકો ભણતાં હતાં, પણ ક્યાંયથી બિનજરૃરી અવાજ ન સાંભળવા મળ્યો. જાણે કે બાળકો સાચા અર્થમાં શિક્ષણ લઈ રહ્યાં હોય તેવું રમણીય વાતાવરણ જોવા મળ્યુંુ.